晚洲嶺
作者：韋驤
朝代：宋

paragraphs: 行行晚洲嶺，高若離人寰。
肩輿薄層霄，身在杳靄間。
朝天及青泥，誰謂蜀道難。
豈如茲峻陟，不類羊腸盤。
斗上五千尺，步步須躋攀。
隆冬猶汗浃，睥睨唯心寒。
旁霑宿雲潤，下視飛鳥閒。
恍如陶公夢，插翼衝天關。
潛慕漢忠臣，叱馭毋盤桓。
古語固有之，酖毒比宴安。
君恩思未報，何敢惮險艱。
臨風一長吟，所嘆兩鬢斑。